E - keñver teknik , n ' heller ket lavaret e tegas Mikael Madeg traoù nevez el levr - mañ , pa ouezer eo bet skrivet evit an nevez - vrezhonegerien o deus desket ar yezh lec ' h pe lec ' h , pe vije e kentelioù noz , er skol , er skol - veur … Ar reolennoù a ginnig a gaver ar pep brasañ anezho en Hentenn Oulpan , asambles gant poelladennoù hag ur bladenn - arc ' hant da harpañ an displegadennoù da skouer . Hag ar c ' hentelioù nemeto em eus miret eus va amzer - skolveur - vrezhoneg eo kentelioù klok Lukian Kergoat war an distagadur , ar pouez - mouez ha kement ' zo , kinniget en un doare muioc ' h sintetik , ha neuze talvoudusoc ' h , a gav din , eget ar c ' homz - plaen a implij Mikael Madeg da zisplegañ dre ar munud pep reolenn … Emsav ' m eus kavet adlenn traoù ' zo ' moa peuzzisoñjet koulskoude , o vezañ ma ne gomzan brezhoneg nemet etre va chouk ha va roched abaoe bloavezhioù . Pezh ' zo mat gant al levr - mañ eo e lak ar biz war ur gor … Lâret a ra a vouezh uhel , hag e galleg , mar plij , ar pezh a soñj pep hini e kuzh . Hag ar gwir zo gantañ dre vras , brein eo distagadur ha taol - mouezh ar pep brasañ eus an nevez - vrezhonegerien . Ar pep dedennusañ marteze , ar pezh zo da dabutal warnañ ivez , eo ar pezh a lavar Mikael Madeg , dreist - holl tro ar fin , diwar - benn an dud a gomz fall , a gelenn fall , o deus desket fall pe re nebeut … Ez - personel em eus kavet un tammig hegasus an doare m ' en deus da zegas Diwan e - kreiz ar jeu atav daoust ma ouifen eo tennet eus e skiant - prenet personel . N ' eus nemet ur wezh ma lavar emañ Diwan e penn an traoù evit kas ar gelennadurezh vrezhonek war - raok , ar pezh a c ' hellfe displegañ perak eo ar skouer - mañ a servij atav . Er c ' hontrol e kav din ez eus riskl bras e kompreno al lennerien n ' emaint ket ' barzh ar metoù - se eo ur reketañs a - enep Diwan … dipitus ! Ne lavaran ket eo gaou ar pezh a lavar , sur on memes eo gwir , daoust hag - eñ emañ pep gwirionez da vezañ skrivet atav ? … kit da c ' houzout … Hegasus ivez an taolioù - morzhol skoet war penn ar peurunvan . Ra savo an hini en deus ur reizhskrivadur peurreizh da ginnig , perak ne vez ket adskoulmet gant an emvodoù da unaniñ ha da reizhañ ar reizhskrivadurioù d ' o lakaat da ostilhoù gwir e servij ar yezh ? ? ? Traoù all ' zo . Lakaat a ra ar bec ' h war an dud o deus desket fall , pe re verr amzer , pe re nebeut . Ma … pezh ' zo , pa ouezer ez eus eus ar reolennoù distagañ ha n ' int ket bet heuliet , daoust hag - eñ eo dre ziegi atav ? me n ' on ket sur tamm ebet . Ma c ' hell n ' eus forzh peseurt penn - peul pakañ tresoù bras ur yezh bennak dre soubidigezh , n ' eo ket gouest ar c ' hard eus an dud da zeskiñ an API , da skouer . Lod ar re " intello " eo se . Pa vez an teknik all , hini ar soubidigezh en ur rannyezh bennak , en ur vont da welet an dud kozh , miret d ' ar baotred o - unan hep karg a familh , a labour nag a netra all ebet . Re bell eo ret mont evit kavout brezhoneg yac ' h : lod ar re sod gant an etnografiezh eo se . Gourlakaat a ran ivez ( evel ma ra Mikael Madeg ) n ' eus nemet nebeut a dud a vije lemm o skouarn da bakañ plegoù ar yezh en un doare naturel . Petra zo etre an eil rummad arbennigourien hag egile ? Ar peurrest eus an dud , ar re n ' o deus ket kalz a skouarn , pe o deus kroget re ziwezhat evit straniñ o seulioù en tiez - feurm , pe ar re n ' int ket gouest da vont pelloc ' h eget ar pezh o deus graet , evit abeg pe abeg . Dre m ' o deus labouret war dremmoù all eus ar brezhoneg , a - wezhioù , hervez ma oant douget war an tu - mañ - tu … Un utopiezh eo krediñ e c ' hello mont an dud war wellaat , war va meno . Nemet war ur poent : kelennadurezh an danvez - mistri ha kelennerien . Pa lavar Mikael Madeg e fin e levr e c ' heller klask gwellaat en ur reiñ nebeutoc ' h a bouez d ' ar geriaoueg er skolioù - mamm pe ez eus da stummañ gwelloc ' h ar skolidi war an distagadur , e kav din ez a a - enep d ' ar pezh a lavare en ur pennad - skrid eus Brud Nevez , nevez ' zo . Kontañ a rae pegen didalvoud e oa bet ar c ' hentelioù distagañ er skol pe er skolaj evit e vugale … pezh n ' eo ket diaes da grediñ . Re ziwezhat eo dija , pa ne vezer ket gronnet gant tud a gomz ur yezh yac ' h . Ha n ' eo ket kentelioù war se a cheñcho un dra bennak . N ' eus nemet ar gelennerien a c ' hell bezañ stummet , pe … dastumet ? en ur mod all , war ma meno . E gwirionez , gant ar vugale a bep oad , emañ ar pouez war an eskemm , pezh a glot gant o ezhommoù denel , ha gwell a se . N ' eus nemet en ur uhellaat live ar gelennerien e cheñcho hini ar skolidi . Met ret e vije adwelet penn - da - benn ar c ' hursusoù , hiraat an traoù , postañ muioc ' h a arc ' hant e - barzh an arbennikaat … ha ken nebeut a gelennerien zo da bourchas an ezhommoù , m ' eo ret ober gant ar pezh a gaver , evit poent . N ' eo ket ul levr arbennig ouzhpenn a droio ar grampouezhenn … Dre vras en em ziskouez optimist Mikael Madeg , pa ne vije nemet dre e soñj da skrivañ al levr - mañ : spi en deus e c ' hello cheñch un dra bennak . Evidon eo aet bihan va c ' halon en ur lenn se , ken bras e tiskouez bezañ an ezhommoù e - keñver ar pezh a c ' heller ober . Ha pa vije poan gollet ? Met da bep hini d ' ober e soñj …